MADRID. Nórsky mladík Martin Ödegaard debutoval v sobotňajšom dueli záverečného 38. kola najvyššej španielskej futbalovej súťaže Primera División v drese Realu Madrid v mestskom derby proti Getafe (7:3).
Stal sa tak vo veku 16 rokov a 157 dní najmladším debutantom v histórii klubu.
Najmladším hráčom v histórii La Ligy je Francisco Baos Rodríguez, ktorý posledný deň v roku 1939 nastúpil za Celtu Vigo, keď mal 15 rokov, 8 mesiacov a jedenásť dní.
Ödegaard vystriedal v 58. min hviezdneho Cristiana Ronalda.
"Bol som trochu nervózny hrať pred toľkými ľuďmi. Snažil som sa užiť si každý okamih. Je to výnimočný deň, cítim sa hrdý a šťastný. V mojej prvej sezóne v Reale som mal dostatok priestoru a cítil som sa veľmi dobre," povedal pre oficiálnu stránku klubu Ödegaard.
Šestnásťročný rodák (nar. 17. decembra 1998) z mesta Drammen prišiel do Realu v januári tohto kalendárneho roka za sumu okolo troch miliónov eur zo Strömsgodsetu.